
Megújul a MÍSZ 3D Grand Prix versenyrendszere 2027-től

A Magyar Íjász Szövetség Elnöksége a 3D Szakmai Bizottság előterjesztése alapján elfogadta a 3D Grand Prix versenyrendszer 2027-es megújítását. A cél egy olyan országos, régiós alapú versenysorozat kialakítása, amely szélesebb versenyzői kör számára teszi elérhetővé a GP-versenyeket, csökkenti a versenyzők részvételi költségeit és hosszú távon tovább erősítheti a 3D szakág hazai versenyrendszerét.

1. Egynapos GP-fordulók az ország hét régiójában

A jelenlegi kétnapos GP versenyek helyett 2027-től hat régió egy-egy egynapos MÍSZ 3D Grand Prix-fordulót rendezhet, míg a hetedik régió a kétnapos 3D Országos Bajnokságnak ad otthont.

A fordulók tervezett időszaka március elejétől augusztus közepéig tart. A rendezési sorrend évről évre változik, így hosszabb távon valamennyi régió azonos szerephez juthat a Grand Prix-sorozatban.

Amennyiben egy régió nem tudja vagy nem kívánja megrendezni a számára kijelölt fordulót, a rendezésre másik régió is pályázhat.

Az új rendszer egyik fontos célja, hogy a versenynapok számának csökkentése miatt a versenyzők számára kisebb idő- és anyagi ráfordítással legyenek elérhetőek a kiemelt GP-versenyek. 

2. A versenyszervezési költségek csökkentése

A szállítás és logisztikai költségek leszorítása érdekében, a keleti, közép, illetve nyugati régióban 21 db-os 3D célkészletet biztosít a MISZ a nagy és közepes célokból (1,2,3 kategória) 2000 Ft/nevező/nap bérleti díj áron. 
A 28 célállomásos pályához szükséges, 4-es kategória biztosítása a szervező feladata.

3. Szorosabb együttműködés a régiókkal

A GP-fordulók – az Országos Bajnokság kivételével – a régiók saját versenysorozataival is összekapcsolhatók. Ez lehetőséget teremthet arra, hogy egy-egy verseny nagyobb létszámmal valósuljon meg, miközben a rendezők terhei is csökkenhetnek.

A modell egyben a régiók szerepét is erősíti a hazai 3D versenyrendszerben, és lehetőséget ad arra, hogy a versenyzők saját régiójukban, illetve az ország más területein is rendszeresen találkozzanak egymással.

4. Bírók kijelölése és költséghatékonyság

A bírók továbbra is központilag kerülnek kijelölésre, ugyanakkor lehetőség szerint a szervező egyesülethez való földrajzi közelséget is figyelembe vesszük, ezzel csökkentve az utazási és kapcsolódó költségeket.
5. Teljesítményalapú GP-összetett

A Grand Prix-sorozat összetett értékelésében a versenyzőknek legalább három GP-fordulón és az Országos Bajnokságon kell részt venniük.

Az összetett eredménybe a három legjobb GP-eredmény és az OB eredménye számít bele. 

A minősítési szintet a 2027-es szezonban minimum 4 alkalommal kell teljesíteni.

6. Egységes arculat, díjazás

A megújuló sorozat egységes „MÍSZ 3D Grand Prix” arculattal jelenik meg. A tervek szerint egységes lesz a versenykiírás, a pontszámítás, az eredményközlés és a díjazás rendszere is.

A GP sorozathoz kapcsolódó érmeket a Magyar Íjász Szövetség egységesen gyártatja. Ezek költségét a 20% versenyszervezési díj tartalmazza, ezzel is erősítve a sorozat országos, egységes megjelenését és csökkentve a szervező egyesület kiadását.
7. Egységes versenyiroda program használat
A rendező egyesület saját versenyirodai személyzetet biztosíthat, így a versenyiroda működtetését a saját csapatával végezheti.

A MÍSZ térítésmentesen biztosítja a versenyirodai program használatát, valamint a program kezeléséhez szükséges továbbképzést is a versenyirodai személyzet számára.

8. Az OB továbbra is kiemelt esemény

Az Országos Bajnokság megőrzi kiemelt szerepét: a GP-fordulókkal ellentétben továbbra is kétnapos versenyként kerül megrendezésre, és a 3D szakág éves versenynaptárának egyik legfontosabb eseménye marad.

A 2027-re tervezett új rendszer célja, hogy a Grand Prix-sorozat egyszerre legyen elérhetőbb, regionálisan erősebb és országosan egységesebb, miközben új lehetőséget kínál a kezdő, az utánpótlás- és a tapasztalt versenyzők számára egyaránt.

Magyar Íjász Szövetség 

3D Szakmai Bizottság

